KIRJALLINEN KYSYMYS E-2103/97 esittäjä(t): Concepció Ferrer (PPE) - komissiolle (19. kesäkuuta 1997)

Aihe: Euro-Välimeri-kumppanuuden kulttuuriperintöhanke

Tiedonannossaan neuvostolle ja Euroopan parlamentille Euro-Välimeri-kumppanuuden tilasta ja Maltalla 15. - 16. huhtikuuta 1997 pidetyn toisen ulkoasiainministerien kokouksen valmistelutyöstä (KOM(97)0068 lopull.) Barcelonan julistuksen kolmannen osan puitteissa toteutettuja toimenpiteitä arvioivassa kohdassa (yhteiskunnallinen, kulttuuria koskeva ja inhimillinen kumppanuus) Euroopan komissio tuo esille sen, että ensimmäistä seitsemäntoista kulttuuriperintöohjelman listaa käsittelevä sopimus on hyväksytty niiden periaatteiden nojalla, joista päätettiin huhtikuussa 1996 Bolognassa pidetyssä kulttuuriperintöä koskevassa ministerikokouksessa.

Voiko komissio vastata, mitä nämä ohjelmat koskevat, mikä on niiden tavoite, mitkä toimielimet tai järjestöt toteuttavat ne, ja selvittää kuinka paljon niille on varattu rahaa?

Voiko komissio myös eritellä, mitkä ovat ne Bolognan ministerikokouksessa sovitut periaatteet, joiden nojalla tätä ensimmäistä ohjelmaryhmää koskeva päätös on tehty?

Komission jäsenen Manuel Marinin komission puolesta antama vastaus (29. heinäkuuta 1997)

Kulttuuriperintö oli aiheena Barcelonan kokouksen jälkeen ensimmäisessä ministerikokouksessa Euro-Välimerikumppanuuteen liittyen. Yhteisön ja Välimeren kumppanuusmaiden 27 kulttuuriministeriä kokoontuivat 21. ja 22. huhtikuuta 1996 Bolognassa käsittelemään Euroopan ja Välimeren kulttuuriperinnön hyödyntämistä.

Ministerit hyväksyivät julistuksen, jossa korostetaan useita ensisijaisia yhteistyön aiheita mukaan lukien kulttuuriperinnön tuntemuksen lisääminen tiedonvälityksellä, yleisön ja päätöksentekijöiden tietoisuuden kasvattaminen, kulttuuriperinnön, tietotaidon ja tekniikoiden luettelointi, kokemusten vaihtoon perustuva kulttuuriperintöä koskeva politiikka, instituutioiden tuki ja vahvistaminen, koulutus kulttuuriperintöön ja kulttuurin esittelyyn liittyviin ammatteihin sekä kulttuuriperinnön hyödyntäminen luetteloimalla ja verkostoimalla näyttämöinä käytettäviä historiallisia paikkoja sekä edistämällä matkailua.

Bolognan julistuksessa pyydettiin komissiota ottamaan käyttöön kokouksen seurantamekanismi ja käynnistämään hankkeita kulttuuriperinnön hyödyntämiseksi. Tämän johdosta järjestettiin ensimmäinen 27 kulttuuriministerin edustajan ja joidenkin alan kansainvälisten järjestöjen edustajien kokous 9. ja 10. syyskuuta 1996 sellaisten alueellisten hankkeiden ehdottamiseksi ja yksilöimiseksi, jotka yhdistäisivät mahdollisimman suuren määrän Euro-Välimeri-kumppaneita. Ehdotuksia tehtiin satakunta ja näiden ehdotusten yksityiskohdista ja tavoitteista keskusteltiin.

Toisessa asiantuntijakokouksessa 20. ja 21. joulukuuta 1996 pystyttiin syventämään keskustelua. Nyt on meneillään arviointityö ja rahoitushakemusten käsittely joukon hankkeita rahoittamiseksi MEDA-ohjelmasta. Osa näistä hankkeista jakautuisi kolmelle vuodelle. Hankkeet ovat siirtymässä MED-komiteaan, MEDA-ohjelman hallintokomiteaan. Komissio toimittaa yksityiskohtaiset tiedot hankkeista heti, kun rahoituspäätös on tehty. Tavoitteena on aloittaa konkreettinen yhteistyö jo tänä vuonna.